Source: https://zakonnik-prace.dashofer.sk/onb/33/komentar-k-zp-142-prekazky-na-strane-zamestnavatela-uniqueidmRRWSbk196FPkyDafLfWAC8laH3xR2ze1z1yT4xNGtmcvdeobgKzIA/?uri_view_type=5
Timestamp: 2020-05-28 15:39:11+00:00
Document Index: 11417672

Matched Legal Cases: ['§ 142', '§ 142', '§ 142', '§ 142', '§ 134', '§ 12', '§ 87', '§ 142', '§ 252', '§ 142', '§ 87', '§ 90', '§ 87', '§ 142', '§ 87', '§ 87', '§ 90', '§ 90']

Komentár k ZP § 142 Prekážky na strane zamestnávateľa | Nový Zákonník práce v praxi
6.1.10 Komentár k ZP § 142 Prekážky na strane zamestnávateľa
K § 142: [Prekážky v práci na strane zamestnávateľa]
V § 142 sa upravujú prekážky v práci na strane zamestnávateľa.
K ods. 1: [Prestoje]
V ods. 1 sa upravuje prekážka v práci na strane zamestnávateľa z dôvodu tzv. prestojov - zamestnanec nemôže vykonávať prácu pre prechodný nedostatok spôsobený poruchou na strojovom zariadení, v dodávke surovín alebo pohonnej sily, chybnými pracovnými podkladmi alebo inými podobnými prevádzkovými príčinami (prestoj) a nebol po dohode preradený na inú prácu.
Tomuto zamestnancovi patrí mu náhrada mzdy v sume jeho priemerného zárobku (§ 134).
(2) Ak zamestnanec nemohol vykonávať prácu pre nepriaznivé poveternostné vplyvy, poskytne mu zamestnávateľ náhradu mzdy najmenej 50 % jeho priemerného zárobku.
K ods. 2: [Nepriaznivé poveternostné vplyvy]
V ods. 2 sa upravuje prekážky v práci na strane zamestnávateľa z dôvodu nepriaznivých poveternostných vplyvov - t. j. ak zamestnanec nemohol vykonávať prácu pre nepriaznivé poveternostné vplyvy.
Zamestnávateľ zamestnancovi poskytne náhradu mzdy najmenej 50 % jeho priemerného zárobku.
K ods. 3: [Iné prekážky v práci na strane zamestnávateľa]
V ods. 3 sa upravujú tzv. iné prekážky v práci na strane zamestnávateľa (iné ako podľa ods. 1 a 2).
Zamestnávateľ poskytne zamestnancovi náhradu mzdy v sume jeho priemerného zárobku.
(4) Ak zamestnávateľ vymedzil v písomnej dohode so zástupcami zamestnancov vážne prevádzkové dôvody, pre ktoré zamestnávateľ nemôže zamestnancovi prideľovať prácu, ide o prekážku v práci na strane zamestnávateľa, pri ktorej patrí zamestnancovi náhrada mzdy v sume určenej dohodou najmenej 60 % jeho priemerného zárobku. Dohodu podľa prvej vety nemožno nahradiť rozhodnutím zamestnávateľa.
K ods. 4: [Vážne prevádzkové dôvody]
Na základe ods. 4 možno v písomnej dohode so zástupcami zamestnancov vymedziť vážne prevádzkové dôvody, pre ktoré zamestnávateľ nemôže zamestnancovi prideľovať prácu. Musia sa v nej teda vymedziť dôvody, ktoré predstavujú vážne prevádzkové dôvody (napr. živelná pohroma, výpadok dodávateľov na dlhší čas), ktoré neumožňujú zamestnávateľovi prideľovať prácu.
V tomto prípade môže byť náhrada mzdy znížená zo 100 % na najmenej 60 % priemerného zárobku zamestnanca (v prípadoch ods. 1 a 3 je to inak náhrada mzdy v sume priemerného zárobku zamestnanca). Ak zamestnávateľ nemá zástupcov zamestnancov, nemôže ods. 4 použiť (dohodu so zástupcami zamestnancov nemožno nahradiť rozhodnutím zamestnávateľa - viď. aj § 12).
K ods. 5: [Vážne prevádzkové dôvody a konto pracovného času]
Ustanovenie o tzv. flexikonte sa ruší od 1. januára 2013. Možnosť využiť doterajšie flexikonto je cez tzv. konto pracovného času (§ 87a). Uvedené ustanovuje § 142 ods. 5 a § 252i.
V § 142 ods. 5 sa stanovuje, že ak zamestnanec nemôže vykonávať prácu z vážnych prevádzkových dôvodov, môže zamestnávateľ postupovať podľa § 87a; ustanovenie§ 90 ods. 9 sa v tomto prípade nemusí uplatniť.
Vo väzbe na zjednotenie § 87a a § 142a sa v rámci prekážok v práci stanovuje možnosť, aby zamestnávateľ v prípade, ak u neho nastane prekážka v práci z vážnych prevádzkových dôvodov, mohol pre tieto účely použiť konto pracovného času podľa § 87a. Konto pracovného času aj v tomto prípade môže použiť len zamestnávateľ za podmienok podľa § 87a (kolektívna zmluva alebo dohoda so zástupcami zamestnancov).
Vzhľadom na to, že pri konte pracovného času ide o nerovnomerné rozvrhnutie pracovného času a zamestnávateľ musí dodržať ustanovenie § 90 ods. 9, t. j. oznamovať rozvrhnutie pracovného času najmenej týždeň vopred a najmenej na týždeň, takáto lehota by neumožňovala aplikáciu konta na prekážku v práci tohto druhu, ktorá v mnohých prípadoch nastáva okamžite. Z uvedeného dôvodu sa v tomto prípade povinnosť dodržať § 90 ods. 9 nestanovuje a…